b'\n_START_ARTICLE_\nGarg\xc5\xbed\xc5\xb3 piliakalnis\n_START_SECTION_\nPiliakalnis\n_START_PARAGRAPH_\nPiliakalnis \xc4\xafrengtas Minijos kairiojo kranto auk\xc5\xa1tumos ky\xc5\xa1ulyje. Piliakaln\xc4\xaf i\xc5\xa1 \xc5\xa1iaur\xc4\x97s vakar\xc5\xb3 ir pietry\xc4\x8di\xc5\xb3 juosia Minijos ir bevard\xc5\xbeio upelio sl\xc4\x97niai, i\xc5\xa1 ryt\xc5\xb3 prieina auk\xc5\xa1tuma. J\xc4\x85 nuo piliakalnio skiria 3 grioviai ir 3 pylimai. \xc5\xa0laitai nuo upi\xc5\xb3 stat\xc5\xabs, apie 20 m auk\xc5\xa1\xc4\x8dio. Piliakalnis dirbtinai sutvirtintas. Jo rytin\xc4\x97je pus\xc4\x97je i\xc5\xa1kastas 19 m plo\xc4\x8dio (vir\xc5\xa1uje) ir 1,5 m gylio griovys, u\xc5\xbe kurio supiltas 2 m auk\xc5\xa1\xc4\x8dio pylimas, u\xc5\xbe jo apie 5 m plo\xc4\x8dio griovys ir 2 m auk\xc5\xa1\xc4\x8dio pylimas bei negilus griovys ir 3 m auk\xc5\xa1\xc4\x8dio pylimas. Piliakalnio aik\xc5\xa1tel\xc4\x97, kurios bendras plotas apie 2500 m\xc2\xb2, trapecin\xc4\x97, pailga ryt\xc5\xb3 \xe2\x80\x93 vakar\xc5\xb3 kryptimi, ji buvo padalyta pylimu (dabar beveik i\xc5\xa1skleistas) \xc4\xaf dvi dalis, rytin\xc4\x97, \xc5\xbeemesnioji dalis apie 30 x 13 m, vakarin\xc4\x97 - 70 x 30 m dyd\xc5\xbeio. Aik\xc5\xa1tel\xc4\x97je ry\xc5\xa1kus kult\xc5\xabrinis sluoksnis. Aik\xc5\xa1tel\xc4\x97s rytiniame gale supilti 4 pylimai ir tarp j\xc5\xb3 i\xc5\xa1kasti 3 grioviai. U\xc5\xbe 3 m auk\xc5\xa1\xc4\x8dio, 25 m plo\xc4\x8dio pylimo i\xc5\xa1kastas 3 m plo\xc4\x8dio, 0,3 m gylio griovys, u\xc5\xbe kurio supiltas antras 1,5 m auk\xc5\xa1\xc4\x8dio, 8 m plo\xc4\x8dio pylimas. Jo i\xc5\xa1or\xc4\x97je i\xc5\xa1kastas 5 m plo\xc4\x8dio, 1 m gylio antras griovys, u\xc5\xbe kurio kyla tre\xc4\x8dias 1 m auk\xc5\xa1\xc4\x8dio, 8 m plo\xc4\x8dio pylimas. U\xc5\xbe jo i\xc5\xa1kastas 9 m plo\xc4\x8dio, 1 m gylio tre\xc4\x8dias griovys, u\xc5\xbe kurio supiltas ketvirtas 0,5 m auk\xc5\xa1\xc4\x8dio, 10 m plo\xc4\x8dio pylimas._NEWLINE_Piliakalnio \xc5\xa1iaurinis ir pietinis \xc5\xa1laitai nuslink\xc4\x99, \xc5\xa1iaur\xc4\x97s ryt\xc5\xb3 \xc5\xa1laito apa\xc4\x8dia ties pylimais eroduoja. Apaug\xc4\x99s praretintais lapuo\xc4\x8diais med\xc5\xbeiais, aik\xc5\xa1tel\xc4\x97 dirvonuoja, pietvakariniame \xc5\xa1laite \xc4\xafrengti laiptai.\n_START_SECTION_\nTyrimai\n_START_PARAGRAPH_\nPiliakaln\xc4\xaf apra\xc5\xa1\xc4\x97 Liudvikas K\xc5\xa1ivickis. Piliakalnio \xc5\xbevalgomuosius archeologinius tyrimus 1963 m. atliko Lietuvos istorijos institutas. 1999-2000 m. piliakalnis tirtas atliekant \xc5\xa1lait\xc5\xb3 tvirtinimo darbus, kad \xc4\xaf piliakaln\xc4\xaf laiptais gal\xc4\x97t\xc5\xb3 u\xc5\xbekopti lankytojai. Radiniai leid\xc5\xbeia sp\xc4\x97ti, kad piliakalnyje gyventa dar prie\xc5\xa1 m\xc5\xabs\xc5\xb3 er\xc4\x85, seniausi radiniai priskiriami \xc5\xbealvario am\xc5\xbeiui, taip pat rasta Romos monet\xc5\xb3._NEWLINE_Piliakalnio pietvakarin\xc4\x97je pap\xc4\x97d\xc4\x97je yra pap\xc4\x97d\xc4\x97s gyvenviet\xc4\x97, tyrin\xc4\x97ta 1998 m. Iki 95\xc2\xa0cm storio I t\xc5\xabkstantme\xc4\x8dio antrosios pus\xc4\x97s \xe2\x80\x93 II t\xc5\xabkstantme\xc4\x8dio prad\xc5\xbeios kult\xc5\xabriniame sluoksnyje rasta lipdyta keramika, smiltainio verpstukas, akmeniniai trintuvai, vario lydinio grandin\xc4\x97l\xc4\x97, Radinius saugo Lietuvos nacionalinis muziejus.\n_START_SECTION_\nAplinkiniai piliakalniai\n_START_PARAGRAPH_\nEket\xc4\x97s piliakalnis 17 km_NEWLINE_Purmali\xc5\xb3 piliakalnis 18 kmAntkalnio piliakalnis 7 km_NEWLINE_Gerduv\xc4\x97n\xc5\xb3 piliakalnis 3,5 kmGandingos piliakalnis 28 km\xc5\xbdard\xc4\x97s piliakalnis 15 km\xc5\xbdvagini\xc5\xb3 piliakalnis 17 kmLaist\xc5\xb3 piliakalnis 14 kmSkomant\xc5\xb3 piliakalnis 19 km_NEWLINE_Mockai\xc4\x8di\xc5\xb3 piliakalnis 18 kmNorg\xc4\x97l\xc5\xb3 piliakalnis 21 km_NEWLINE_Veivir\xc5\xbe\xc4\x97n\xc5\xb3 piliakalnis 17 km'